गोदान दिल्ली , 21 नभेम्बर : करना भाइरास भेक्सिनखौ मोन्नायनि आसा खालामनाया बांनायजों लोगोसे सुबुंफोरनि उसु - खुथु जानायाबो बांदों । आथिखालाव सुबुंफोरा माब्ला करना भेक्सिनखौ मोनगोन बेखौ मोनथिनो हांडेर जादों । मदि सरकारआ सुबुंफोरनो करना भेक्सिन होनो आबुङै थियारि खालामबाय । देहा मन्थ्रि डाक्टार हर्षवर्धनआ सोरबायदि सुबुंफोरनो करना भाइरास भेक्सिनखौ होग्रोनाय जागोन बे बाथ्राखौ फोरमायादों । भेक्सिननि सायाव गावसोर गोरलैयै हाबाफारि मावदों । भारतआ भेक्सिन बानायनायाव मुलुगनि जायखि जाया हादतनिफ्राय उन जानानै थायाखै । फैनो गोनां 2021 नि जागाय जेन्नायाव भारतयाव भेक्सिनखौ सुबुंफोरनो जगायना होनाय जागोन । लोगोसेनो बियो फोरमायदोंदि , करना भेक्सिनआ जेब्ला थियारि जागोन , अब्ला बयनिख्रुइबो सिगां देहा मावसुमाफोर आरो बैसोगोरा सुबुंफोर ( 65 बोसोरनिफ्राय बांसिन बैसोनि सुबुंफोर ) नो होग्रोनाय जागोन । हर्षबर्धनआ बुंदोंदि फैनो गोनां बोसोरनि जुलाइ - आगस्ट दानसिमाव 40.50 कौटि भेक्सिनखौ जगायना होनाय जागोन । बेखौ रान्नानै होनायनि फारिलाइखौबो थियारि खालामनाय जाबाय । आथिखालनि थासारि आरो भाइरासखौ बुथारनो हानाय गोहोखौ नोजोर होनानै बे थांखिखौ लानाय जादोंदि , बयनिख्खुइबो सिगां देहा मावसुमाफोरा एबा करना वारियर्सनो भेक्सिनखौ होनाय जागोन । बेनि उनाव 65 बोसोरनिफ्राय बांसिन बैसोनि सुबुंफोरनो करना भेक्सिनखौ होनाय जागोन । 
सोरनो करना भेक्सिनखौ होग्रोनाय जागोन , बेखौ देहा मन्थ्रिया फोरमायदों